十二日 鸡再鸣,饭,昧爽出门.其处虽当峻峰之上,而居庐甚盛,有公馆在村北,潞江驿在其上.山下东南成大川,已插秧盈绿,潞江沿东山东南去,安抚司依西南川坞而居.遂由磨盘石西南上,仍峻甚.二里,逾其南峡之上,其峡下嵌甚深,自西而东向,出安抚司下.峡底无余隙,惟闻水声潺潺在深箐中.峡深山亦甚峻,藤木蒙蔽,猿鼯昼号不绝.峡北则路缘崖上,随峡西进,上去山顶不一二里,缘峡平行西四里,有石洞南临路崖,深阔丈余,土人凿石置山神碑于中.又四里,稍折而北上崖,旋西,西登临峡之坡.北峡之上,至是始南垂一坡,而南峡之下,则有峡自南山夹底而出,与东出之峡会成"丁"字,而北向垂坡焉.又西二里,或陟山脊,或缘峰南,又三里,有数家当东行分脊间,是为蒲